作者:李曾伯
標題:沁園春
內容:萬里戌邊，八載去家，始遂一歸。悵中年早歷，虎頭兵幕，平生屢建，豹尾神旗。豈得閒身，毋庸多議，感荷九重淵聽知。當時事，似狂瀾欲倒，孰障東之。天教狂虜灰飛。更莫問兒郎存血衣。把雪裘霜帽，絕交楚徼，雨蓑風笠，投老吳磯。徑與松荒，人同鶴在，交友曉天星樣稀。從今去，共麴生相約，願樂清時。